b"\n_START_ARTICLE_\nJohannes Peter M\xc3\xbcller\n_START_PARAGRAPH_\nJohannes Peter M\xc3\xbcller (14. juuli 1801 Koblenz \xe2\x80\x93 28. aprill 1858 Berliin) oli Saksa f\xc3\xbcsioloog, anatoom, iht\xc3\xbcoloog ja herpetoloog._NEWLINE_Ta avaldas publikatsioone meeleelundite f\xc3\xbcsioloogia, onkoloogia, selgroogsete embr\xc3\xbcoloogia, protozooloogia, f\xc3\xbcsioloogilise keemia (biokeemia) jm vallas. _NEWLINE_Mitmete tol ajal levinud elundkondade kirjeldustele ja/v\xc3\xb5i nende osadele olid tal, oma eelk\xc3\xa4ijate ja omaenda vaatlustele ja katsetele tuginedes, omad seletused, nii ei lugenud ta kopsuvereringet 't\xc3\xb5eliseks tsirkulatsiooniks', kuna see ei ulatu tsirkulatsiooni alguskohta s\xc3\xbcdames \xe2\x80\x93 paremasse s\xc3\xbcdamevatsakesse._NEWLINE_Ta kirjeldas ka mitmeid maoliike._NEWLINE_Tema autoril\xc3\xbchend on J.P.M\xc3\xbcller (ka J. P. M\xc3\xbcller).\n_START_SECTION_\nHariduseluga seotut\n_START_PARAGRAPH_\nJ. P. M\xc3\xbcller s\xc3\xbcndis Koblenzis. _NEWLINE_18-aastaselt (1819) asus ta Bonni \xc3\xbclikoolis meditsiini \xc3\xb5ppima ja omandas meditsiinidoktori kraadi._NEWLINE_Seej\xc3\xa4rel \xc3\xb5ppis ta Berliini Humboldti \xc3\x9clikoolis. Arvatakse, et teda m\xc3\xb5jutasid Georg Wilhelm Friedrich Hegel, Karl Rudolphi ja Johann Wolfgang von Goethe._NEWLINE_Aastast 1830 t\xc3\xb6\xc3\xb6tas ta professorina Bonni \xc3\xbclikoolis ja aastast 1833 Berliini \xc3\xbclikoolis, kus t\xc3\xb6\xc3\xb6tas surmani (surma p\xc3\xb5hjus teadmata)._NEWLINE_1847\xe2\x80\x931848 t\xc3\xb6\xc3\xb6tas M\xc3\xbcller Berliini \xc3\xbclikooli rektorina.\n_START_SECTION_\nEraelulist\n_START_PARAGRAPH_\n1827. aasta aprillis abiellus Nanny Zeilleriga, hiljem s\xc3\xbcndisid t\xc3\xbctar Maria ja poeg Max._NEWLINE_M\xc3\xbclleri tervislikku seisundit v\xc3\xb5isid m\xc3\xb5jutada aastaid kestnud unetus ja tihedate loomeperioodide vaheldumine madalseisuperioodidega, kus ta ei olnud kuude kaupa t\xc3\xb6\xc3\xb6v\xc3\xb5imeline \xe2\x80\x93 esimene depressiooniperiood sai alguse 1827 aasta suvel."